作者:關詠
標題:迷仙引
內容:春陰霽。岸柳參差，嫋嫋金絲細。畫閣晝眠鶯喚起。煙光媚。燕燕雙高，引愁人如醉。慵緩步，眉斂金鋪倚。嘉景易失，懊惱韶光改。花空委。忍厭厭地。施朱粉，臨鸞鑑，膩香銷減摧桃李。獨自個凝睇。暮雲暗、遙山翠。天色無情，四遠低垂淡如水。離恨託、徵鴻寄。旋嬌波、暗落相思淚。妝如洗。向高樓、日日春風裡。悔憑闌、芳草人千里。